Imtella' Marzu 11, 2021 - Aġġornata 11 Ta' Marzu, 2021 8:03pm Rapport: Fiorella Pace Quddiem il-Magistrat Claire Stafrace Zammit kompliet tinstema' x-xhieda fil-kumpilazzjoni tal-aħwa George u Alfred Degiorgio, akkużati bil-qtil tal-ġurnalista Daphne Caruana Galizia. Fix-xhieda tiegħu, Vince Muscat magħruf bħala Il-Koħħu, qal ukoll li l-aħwa Degiorgio riedu joqtlu lil Daphne Caruana Galizia anke jekk magħha jinzerta jkun hemm ħaddieħor għax fi kliemu min ried joqtolha ried jeħles minnha. Vince Muscat, magħruf bħala l-Koħħu, illum xehed għall-ewwel darba dwar il-qtil ta' Daphne Caruana Galizia mindu ġie arrestat iktar minn 3 snin ilu. Ix-xahar li għadda Muscat ammetta l-involviment tiegħu f'dan id-delitt u ntbagħat 15-il sena ħabs. Fil-bidu tal-kumpilazzjoni kontra l-aħwa Alfred u George Degiorgio, f'seduta li damet għaddejja madwar 5 sigħat, Muscat talab apoloġija lill-familja Caruana Galizia, li kienu preżenti fl-awla. Fix-xhieda tiegħu, quddiem il-Maġistrat Claire Stafrace Zammit, il-Koħħu semma iżjed minn darba li Alfred Degiorgio kien jgħidlu li ltaqa' mal-eks Ministru Chris Cardona u allegatament kien iġib tagħrif dwar ir-raids li kienu jwettqu l-Pulizija. Allegatament Cardona kien jaf bil-pjan tal-qtil u li l-irġiel tħallsu 150,000 ewro biex joqtlu lil Caruana Galizia. Muscat qal li allegatament l-informazzjoni li kellu Cardona kienet tingħata bl-għajnuna tal-eks Deputat Kummissarju tal-Pulizija Silvio Valletta . Meta kien mistoqsi mill-Ispettur Keith Arnaud dwar il-passi kollha li wasslu biex Muscat u l-aħwa Degiorgio allegatament ippjanaw il-qtil ta' Daphne Caruana Galizia, il-Koħħu spjega li Alfred Degiorgio kien ġie avviċinat minn Melvin Theuma u wara li wassal lil Alfred Degiorgio biex jiltaqa' ma' Theuma diversi drabi, ġie konkluż li għandhom imexxu bil-pjan tal-qtil tagħha ftit wara l-elezzjoni fl-2017. Il-Koħħu spjega kif għal xhur sħaħ kienu jgħassu d-dar ta' Daphne Caruana Galizia fil-Bidnija u li għall-ewwel il-pjan kien li joqtluha billi jisparawlha, b'rifle li ngħataw minn Robert Agius u Jamie Vella. Maż-żmien iddeċidew li joqtlu lil Daphne Caruana Galizia b'bomba. Qal li l-bomba għamluha Robert Agius u Jamie Vella, u biex tieħu żgur Alfred Degiorgio mela flixkun żgħir bil-petrol u waħħlu mal-bomba. Muscat spjega kif darba minnhom segwew lil Daphne Caruana Galizia u lil żewġha f'lukanda fil-Floriana, imma l-bomba ma kinitx fuqhom. Mistoqsi mis-Supretendent Arnaud kieku ma kinitx weħidha kienux se jisplodu l-bomba, Muscat wieġeb li l-aħwa Degiorgio kienu jgħidu li l-bomba għandha ssir, ikun hemm min ikun hemm, anke r-raġel jew uliedha għax fi kliemu riedu jeħilsuha din. Wara l-qtil, Muscat qal li l-aħwa Degiorgio ma basrux li kien se jkun hemm dik ir-reazzjoni kollha għall-qtil ta' Daphne Caruana Galizia. Qal li Alfred Degiorgio qal lilu u lil ħuh li l-pulizija kienu se jinterrogaw lil Cardona u lill-avukat Arthur Azzopardi. Dakinhar ukoll Melvin Theuma kien żar it-tinda tal-patata fil-Marsa u qal lil Alfred Degiorgio li kellhom jiġu arrestati fl-4 ta' Diċembru. Muscat xehed ukoll li l-avukat David Gatt, li kien jaħdem fl-uffiċċju ta' Chris Cardona, kien qallu 'kemm se iddum biex teħles minnha is-saħħara tal-Bidnija?' Il-Koħħu qal li Gatt kien jagħmel ħsejjes ta' splużjoni u sostna wkoll li dan l-avukat kien jagħmel sinjal tan-numru wieħed b'subgħajh. Sostna li Alfred Degiorgio kien qallu li qed jirreferi għall-ex chief of staff Keith Schembri li fi kliemu kien in-numru wieħed ta' Malta u stqarr li kien jaf bil-qtil ukoll. AĠĠORNAT: Jgħid li kienu lesti jisplodu l-bomba ta' Caruana Galizia anki b'uliedha magħha Silvio Valletta jiċħad li għadda informazzjoni lil xi ħadd dwar l-investigazzjoni fil-qtil ta' Daphne Caruana Galizia